Haba Endatu
Oleh : T.A. Sakti
Assalamu’alaikom murid ngon Teungku
Bapak dan Ibu syeedara lingka
Nyoepat na kisah bak lon sigeutu
Dang-dang masak bu tanyoe meucakra
‘Oh jula malam Sareuek ji meusu
Nyankeuh hai Teungku sibagoe tanda
Katoe pancuri dilingka dapu
Alee nyang sulu kajeuet seudia
Singoh kheue uroe sunggoh ji meusu
Get dicong bak U bak Giri dara
Sareuek jeuet jipo bahthat sigeutu
Sayeuep kon bulu ban layeue behtra
Di cicem Ujeuen pih saboh laku
‘oh jipo brabru jan seupot ‘Asa
Ka jibri lageuem ujeuen hai Teungku
Nyang adee pliek U jeuet pinah sigra
Ladom peurcaya haba Endatu
Cicem nyang itu pusaka kaya
Pat jimeu umpung hansoe peukaru
Bahkan geurindu ngon geumeudo’a
Nibak toi rumoh ji tipek laju
Po rumoh bantu peh kayee sangga
Yoh masa dilee tansoe peukaru
Ban-ban nyoe Teungku lawan jih teuka
Trok burung Walet poguha hantu
Dijak peukaru Cem Ujeuen seutia
Ureueng porumoh hate ka ragu
Geupileh satu bahle seunia
Cicem Murong duek bak tampong rumoh
Cem Subang seunoh jeuet pake duwa
Diminah saboh bak tampong Nek Ngoh
Sinan jitoh boh udep seunia
Cem Subang jiduek ruhung trieng teungoh
Hana that mehmoh rumoh jikira
Pocicem Murong sabe lam ‘eh ‘oh
Ji peugot rumoh gantung bak bara
Saboh na pantang sampe ‘an singoh
Nyang ladom peu’oh ladom peucaya
Umpung Cem Murong bak tampong rumoh
Pantang tareuloh tarhom geulawa
Sigra duroh oek saket jen mamoh
Kupong ban mangoh ‘oh jiseurapa
Aneukmiet cut-cut kuyut ngon leumoh
Jitagu tanoh peukeunong hana
Geudhotle Mak Loet geugeudh’am tanoh :
“Kaweh hai kaweh bek jiseurapa!!”
Si Agam jiplueng kengkeung lut jeumoh
Geukheunle Cut Ngoh : “ka teumeureuka!!”
Kireman : T.A. Sakti
Banda Aceh
ace_Latn zsm_Latn ace_Latn ace_Latn ace_Latn ace_Latn ace_Latn ace_Latn zsm_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn mri_Latn ace_Latn ace_Latn hat_Latn ace_Latn